Jeg synes lige, I skal tage en snak med jeres læge for en sikkerheds skyld, før I starter behandling, men siger han god for det, kan I gøre som nedenfor. I begynder med at få udtømt tarmen, og her kan bruges Movicol, som er et pulver, der også fås til børn. Dette pulver blødgør afføringen, så det nemmere kommer igennem tarmen. I kan starte med at give Movicol junior to gange dagligt, og har det ingen virkning, kan man give op til fire doser på en dag. Dernæst trappes ned til mindst mulige dosis, der holder maven i gang. Sker der intet, eller får jeres datter mavesmerter, opkastninger eller bliver skidt på anden vis, må I snakke med lægen. Behandlingen skal som regel fortsætte et par måneder eller tre, før den langsomt nedtrappes, og så må I forsøge at træne jeres datters mave til at gå på toilettet og have afføring hjemme, hvor forholdende er mere rare. Riften ved endetarmen svinder, når afføringen bliver blødere, og er det helt galt, kan lokalbedøvende middel bruges kortvarigt ved toiletbesøgene.